Кваліфікацыя_да_чэмпіянату_свету_па_снукеры_2014
Сёмы дзень (15 красавіка)
15 красавіка ў спартыўным цэнтры «Ponds Forge» пачаліся матчы заключнага кваліфікацыйнага раўнда чэмпіянату свету па снукеры 2014, дзе непасрэдна разыгрываліся пуцёўкі на сусветнае першынство. Чэмпіён свету 2006 года Грэм Дот з Шатландыі сустракаўся з 89-м сеяным турніру Кайрэнам Уілсанам, які ў сезоне 2013/2014 упершыню дайшоў да рэйтынгавага чвэрцьфіналу падчас Шанхай Мастэрс 2013. Дот адкрыў лік у матчы з серыямі ў 57 і 42 ачкі ў стартавым фрэйме. 22-гадовы англічанін зрабіў брэйк у 53 балы ў наступнай партыі, але шатландзец адказаў падыходам у 70 балаў і падвоіў лік у паядынку. Уілсан узяў трэці фрэйм з пераможнай серыяй у 58 ачкоў, пасля чаго Грэм пакінуў за сабой дзве наступныя партыі з паўсоценнымі брэйкамі ў 70 і 68 балаў і зрабіў лік 4:1 на сваю карысць. У шостым фрэйме 18-ы нумар пасеву вёў у ліку 62:47 пры ружовым і чорным шарах на стале, але яго малады апанент здолеў зарабіць 6 штрафных ачкоў, пасля чаго забіў апошнія шары і выдрапаў партыю, а ў наступным фрэйме выканаў пераможны брэйк у 61 бал і скараціў адставанне да мінімума. Грэм Дот выйграў восьмую партыю з серыяй у 87 ачкоў, а Кайрэн перамог у апошнім фрэйме стартавай сесіі з брэйкам у 64 балы. У дзясятай партыі шатландскі снукерыст здзейсніў серыю ў 64 ачкі, пасля чаго давёў фрэйм да перамогі, зрабіўшы лік 6:4. Англічанін зраўняўся з праціўнікам, выйграўшы адзінаццаты і дванаццаты фрэймы з падыходамі ў 45 і 63 балы. Дот пакінуў за сабой трынаццатую партыю, дзякуючы некалькім выніковым падыходам, пасля чаго Кайрэн Уілсан здзейсніў фантастычную канцоўку паядынку, выйграўшы чатыры фрэймы запар з брэйкамі ў 76, 64, 58 і 81 ачко, і не толькі ўпершыню ў матчы выйшаў наперад, але і давёў сустрэчу да перамогі з лікам 10:7, у першы раз у сваёй кар’еры трапіўшы на найбуйнейшы снукерны турнір. Такім чынам, Грэм Дот упершыню з 1999 года не прайшоў кваліфікацыю да сусветнага першынства. 23-ці сеяны Майкл Холт, які быў у 1/8 фіналу чэмпіянату свету ў 2005 годзе, гуляў супраць валійца Джэймі Джонса, чвэрцьфіналіста сусветнага першынства 2012 года. Джэймі павёў у ліку 2:0 з вышэйшым брэйкам у 43 ачкі, пасля чаго 35-гадовы англічанін выйграў пяць партый запар з серыямі ў 50, 69, 48 і 63 ачкі. Снукерыст з Уэльса перамог у восьмым фрэйме на апошнім ружовым шары, а таксама ўзяў дзявятую партыю з падыходамі ў 38 і 37 балаў і скараціў адставанне ад саперніка да аднаго ачка пад канец першай сесіі. Пасля перапынку Майкл упэўнена выйграў яшчэ дзве партыі з брэйкамі ў 56 і 60 балаў, а Джонс дамінаваў у дванаццатым фрэйме, выйграўшы яго з лікам 74:10, і зрабіў лік 5:7. Холт выйграў наступны фрэйм з серыяй у 87 ачкоў, а чатырнаццатая партыя засталася за валійскім іграком, які выканаў пераможны брэйк у 67 балаў. Пры ліку 6:8 Джэймі Джонс пачаў атаку ў наступным фрэйме, але спыніўся на 33 ачках, пасля чаго Майкл перамог у партыі з найвышэйшай серыяй у 45 балаў, а таксама здзейсніў падыход у 55 ачкоў у шаснаццатым фрэйме, павёўшы ў ліку 56:0, і пазней давёў партыю і матч да перамогі з лікам 10:6, у сёмы раз выйшаўшы ў асноўную стадыю сусветнага чэмпіянату. 44-гадовы ірландзец Кен Доэрці, чэмпіён свету 1997 года, сустракаўся з тайскім іграком Дэчаватам Пумджаенгам, які дайшоў да 1/8 фіналу леташняга розыгрышу. На старце паядынку Кен павёў у ліку 2:1 з найлепшым падыходам у 32 бала, пасля чаго 36-гадовы Пумджаенг выйграў тры наступныя партыі з серыямі ў 63 і 50 ачкоў і зрабіў лік 4:2 на сваю карысць. Пасля гэтага 29-ы нумар пасеву дамінаваў каля стала да канца першай часткі матча, выйграўшы тры фрэймы запар з брэйкамі ў 53, 52 і 58 ачкоў і выйшаўшы наперад з лікам 5:4. У дзясятай партыі снукерыст з Тайланда павёў у ліку 40:9, але Доэрці сумеў павесці атаку і выйграць фрэйм з паўсоценнай серыяй у 51 бал, пасля чаго не дазволіў праціўніку набраць ніводнага ачка ў трох наступных фрэймах. Такім чынам, ірландскі ігрок выйграў адзінаццатую, дванаццатую і трынаццатую партыі з брэйкамі ў 100, 97 і 78, узяўшы шэсць фрэймаў запар і выйшаўшы наперад з лікам 9:4. Дэчават сумеў павесці брэйк у 71 бал у наступным фрэйме, выйграўшы яго, але пятнаццатая партыя дасталася Кену Доэрці, які выйграў яе, забіўшы апошнія сіні і ружовы шары, і трапіў у Крусібл у 19-ы раз у сваёй кар’еры. 33-гадовы Дэвід Гілберт, які дайшоў да другога раўнда ў Крусібле ў 2012 годзе, сустракаўся са сваім суачыннікам Джымі Робертсанам, які адзіны раз выступаў на чэмпіянаце свету ў 2011 годзе. Пасля ліку 0:49 у першай партыі 31-ы сеяны турніру Гілберт сумеў здзейсніць серыю ў 60 ачкоў і пакінуць за сабой фрэйм, пасля чаго выйграў яшчэ два ачкі з брэйкамі ў 59 і 64 бала, зрабіўшы лік 3:0 на сваю карысць. Робертсан узяў верх у чацвёртай партыі, пасля чаго Дэвід пакінуў за сабой яшчэ два фрэймы з серыямі ў 48 і 62 бала і павялічыў свой адрыў да ліку 5:1. 28-гадовы Джымі Робертсан, які ніколі не праходзіў далей за 1/16 фіналу на рэйтынгавых спаборніцтвах, здолеў выйграць дзве наступныя партыі з брэйкамі ў 50 і 83 ачкі, пасля чаго Гілберту дастаўся заключны фрэйм першай паловы матча, і лік стаў 6:3. Робертсан выйграў дзясятую партыю з серыяй у 97 балаў, на што яго сапернік адказаў брэйкам у 82 ачкі ў наступным фрэйме, вярнуўшы сабе перавагу ў тры партыі. Дэвід Гілберт набліжаўся да перамогі ў наступным фрэйме, але пры ліку 6:60 Джымі аформіў выдатны клірэнс у 55 балаў і выйграў партыю, пасля чаго ўзяў яшчэ адзін фрэйм і зрабіў лік 6:7. Гілберт з графства Дэрбішыр выйграў чатырнаццатую партыю з серыяй у 65 ачкоў, пасля чаго здабыў перамогу ў доўгай тактычнай барацьбе ў наступным фрэйме, зрабіўшы лік 9:6 на сваю карысць, а пры ліку 55:31 у шаснаццатай партыі скончыў матч пераможным падыходам у 28 балаў і ў трэці раз у сваёй кар’еры трапіў у Крусібл. Апанентам 42-гадовага Дамініка Дэйла з Уэльса, які ў 2000 годзе выйшаў у чвэцрцьфінал чэмпіянату свету, быў 33-ці сеяны турніру Эндру Хігінсан, які выйграў адзіны матч у Крусібле ў 2012 годзе. 36-гадовы англічанін хутка ўвайшоў у гульню, упэўнена ўзяўшы першы фрэйм з серыяй у 57 балаў і паўтарыўшы найвышэйшы брэйк кваліфікацыі, 139 ачкоў, у другой партыі. Дэйл зраўняў лік і выйшаў наперад з лікам 3:2, аформіўшы серыі ў 83, 53 і 78 ачкоў, пасля чаго Хігінсан пакінуў за сабой шосты фрэйм з падыходам у 74 балы. Пераможца Shoot-Out 2014 пачаў сёмы фрэйм з серыі ў 42 ачкі, але Эндру здолеў выдрапаць партыю на каляровых шарах, выйшаўшы наперад у паядынку, пасля чаго валійскі снукерыст пакінуў за сабой дзве апошнія партыі сесіі з брэйкамі ў 70 і 55 балаў і скончыў першую палову матча з лікам 5:4 на сваю карысць. Дамінік перамог у дзясятым і адзінаццатым фрэймах з брэйкамі ў 42 і 40 ачкоў, а Эндру Хігінсан выйграў дванаццатую партыю, скараціўшы адставанне да ліку 5:7. Пасля гэтага валіец узяў верх у наступным фрэйме на апошнім ружовым шары, а таксама дамінаваў у чатырнаццатай партыі, зрабіўшы лік 9:5. Хігінсан быў мацней у пятнаццатым фрэйме, перамогшы ў ім з дапамогай брэйка ў 76 балаў, але 24-ы сеяны Дамінік Дэйл выйграў шаснаццатую партыю на каляровых шарах і, атрымаўшы перамогу ў матчы з лікам 10:6, у дзявяты раз у кар’еры трапіў у асноўную стадыю найбуйнейшага сусветнага спаборніцтва. Двухразовы фіналіст чэмпіянату свету 20-ы сеяны Мэцью Стывенс змагаўся за месца ў 1/16 фіналу турніру з англічанінам Томам Фордам, які правёў у Крусібле толькі адзін матч у 2010 годзе. 36-гадовы Стывенс выйграў дзве першыя партыі, зрабіўшы серыю ў 77 ачкоў у стартавым фрэйме, пасля чаго яго сапернік узяў трэцюю партыю з брэйкам у 85 балаў, чацвёртую — з пераможнай серыяй у 41 ачко, а таксама перамог у пятым фрэйме на апошнім чорным шары. Пры ліку 5:54 у шостай партыі Мэцью здзейсніў брэйк у 57 балаў і зраўняў лік у матчы, пасля чаго Форд дамінаваў у наступным фрэйме і зрабіў лік 4:3 на сваю карысць. У восьмай партыі 30-гадовы Том Форд здолеў адыграцца пасля ліку 23:56 і падвоіў сваю перавагу, а, выканаўшы сэнчуры, 111 ачкоў, у дзявятым фрэйме давёў сваё лідарства да трох пунктаў — 6:3. Стывенс выйграў стартавую партыю ў другой сесіі, пасля чаго 36-ы нумар пасеву атрымаў перамогу ў яшчэ двух фрэймах з найлепшым падыходам у 41 бал, адарваўшыся ад апанента на чатыры ачкі. Валіец зрабіў паўсоценную серыю ў 53 ачкі ў пачатку трынаццатага фрэйма, а пазней давёў яго да перамогі, а ў чатырнаццатым — здзейсніў цудоўны клірэнс у 64 бала пры адставанні ў ліку 0:56. Том Форд узяў верх у наступнай партыі, зрабіўшы лік 9:6, а былы чацвёрты нумар сусветнага рэйтынгу выйграў яшчэ дзве партыі з найвышэйшай серыяй у 46 балаў, скараціўшы адставанне да аднаго ачка. Абодва іграка мелі шанцы павесці серыі ў васемнаццатым фрэйме, і пры ліку 31:30 англійскі снукерыст аформіў пераможны падыход у 44 ачкі і скончыў матч з лікам 10:8, у другі раз у сваёй кар’еры патрапіўшы ў Крусібл. 40-гадовы Марк Кінг, які ніколі не праходзіў далей за 1/8 фіналу на сусветных чэмпіянатах, сустракаўся з 28-гадовым Джэймі Коўпам, удзельнікам другога раўнда на першынствах свету 2009 і 2011 гадоў. Коўп зрабіў брэйк у 77 ачкоў у стартавым фрэйме, пасля чаго падвоіў лік, выйграўшы другую партыю. Кінг размачыў лік, выйграўшы трэці фрэйм з серыямі ў 47 і 46 балаў, пасля чаго здолеў адыграцца пасля ліку 15:59 у чацвёртай партыі з дапамогай брэйка ў 57 ачкоў. Кінг здзейсніў падыход у 54 балы ў пятай партыі, на што Джэймі адказаў першым сэнчуры ў матчы, 125 балаў, і зраўняў лік. 49-ы сеяны зноў выйшаў наперад у паядынку, але ненадоўга, бо Марк пакінуў за сабой два заключныя фрэймы з найвышэйшым брэйкам у 43 ачкі. Пры ліку 5:4 на старце другой сесіі матча Кінг атрымаў перамогу ў дзясятай партыі, падвоіўшы сваю перавагу, але Коўп пакінуў за сабой адзінаццаты фрэйм з серыяй у 58 ачкоў, пасля чаго зраўняў лік у матчы ў выніку дамінавання ў дванаццатай партыі. З пераможным брэйкам у 65 балаў Джэймі зрабіў лік 7:6 на сваю карысць, але 27-ы сеяны турніру адказаў серыяй у 66 ачкоў у наступным фрэйме і зраўняўся з апанентам. Пасля гэтага Марк Кінг, які сем разоў прайграваў у другім раўндзе Крусібла, страціў націск і здолеў набраць толькі 39 балаў у трох наступных партыях у той час, як яго сапернік давёў паядынак да перамогі з лікам 10:7 з брэйкам у 40 ачкоў у шаснаццатай партыі і ў пяты раз выйшаў у асноўную стадыю чэмпіянату свету. Апошнім матчам, які завяршыўся ў рамках сёмага гульнявога дня кваліфікацыі, стала бітва паміж 39-гадовым Маркам Уільямсам, двухразовым чэмпіёнам свету, і 43-гадовым Аланам Мак-Манусам, двухразовым паўфіналістам турніру ў Крусібле. Мак-Манус адкрыў лік, пасля чаго аформіў серыю ў 59 балаў у другой партыі і давёў яе да перамогі, падвоіўшы сваю перавагу. Трэці фрэйм застаўся за 19-м сеяным Уільямсам, які зрабіў брэйк у 44 ачкі, а пры ліку 25:41 у чацвёртай партыі шатландзец выканаў клірэнс у 25 ачкоў і зрабіў лік 3:1 на сваю карысць. Ён таксама ішоў наперадзе з лікам 49:0 у пятым фрэйме, але Марк сумеў выдрапаць партыю, выйграўшы яе на апошнім ружовым шары, пасля чаго аформіў брэйк у 96 балаў у шостым фрэйме. За валійскім снукерыстам засталася і сёмая партыя, але Мак-Манус прадэманстраваў цудоўную канцоўку першай сесіі, выйграўшы восьмы і дзявяты фрэймы з серыямі ў 130 і 96 ачкоў і скончыўшы першую частку з лікам 5:4. Снукерысты абмяняліся партыямі ў пачатку другой сесіі, пасля чаго Марк Уільямс здолеў адыграцца пасля ліку 6:62 у дванаццатым фрэйме, зачысціўшы у канцы партыі ўсе каляровыя шары. Пасля гэтага валіец, які не праходзіў далей 1/8 фіналу на рэйтынгавых турнірах у сезоне 2013/2014, дамінаваў у трынаццатым фрэйме і выйшаў наперад у матчы з лікам 7:6, а Алан, у сваю чаргу, выйграў чатырнаццаты фрэйм з некалькімі выніковымі падыходамі. Уільямс зноў выйшаў наперад, перамогшы ў пятнаццатай партыі з найвышэйшай серыяй у 43 ачкі, а яго сапернік пакінуў за сабой наступны фрэйм, выйграўшы яго на апошнім ружовым шары. Пры ліку 8:8 шатландскі ігрок дамінаваў у дзвюх наступных партыях і перамог у матчы з лікам 10:8 і серыяй у 40 балаў у апошнім фрэйме, выйшаўшы ў асноўную стадыю чэмпіянату свету ў васемнаццаты раз. У сваю чаргу Марк Уільямс, які выйграў усе турніры трайной кароны ў сезоне 2002/2003, упершыню з 1996 года не трапіў у Крусібл.